**Lausunto 8.5.2018 Suomen opinto-ohjaajat ry**

**Viite: Lausuntopyyntö OKM/15010/2018**

**Asia: Suomen opinto-ohjaajat ry:n lausunto opetus ja kulttuuriministeriön asetus ammatillisen koulutuksen rahoituksen laskentaperusteista annetun asetuksen muuttamisesta**

Suomen opinto-ohjaajat ry pitää hyvänä, että opiskelijoiden palaute on osana ammatillisen koulutuksen tuloksellisuusrahoitusta. Opiskelijapalautteen kerääminen pitää olla kattavaa, mutta se ei saa kuormittaa liikaa koulutuksen järjestäjää. Jos rahoituksen uudistamisen yhtenä tarkoituksena on selkiyttää ja yksinkertaistaa ammatillisen koulutuksen rahoitusta, on tämän tavoitteen saavuttamisessa epäonnistuttu. Rahoitusjärjestelmä vaikuttaa erittäin monimutkaiselta ja koulutuksen järjestäjän kannalta epävakaalta, ennustamattomalta ja arvaamattomalta. Rahoitukseen vaikuttavien kysymysten olisi hyvä mitata asioita, joihin oppilaitos voi vaikuttaa omalla toiminnallaan.

Järjestelmä ei ole vielä yhteensopiva KOSKI-palvelun kanssa, joten palautteita ja niiden lähettämistä on seurattava manuaalisesti. Tällaisen työn tekeminen koulutuksen järjestäjien perustoiminnoista edellyttää henkilöstön kouluttamista ja perehdyttämistä, johon tällä aikataululla ei ole aikaa.

1. Selkeys ja läpinäkyvyys luovat järjestelmälle uskottavuutta

Rahoitusjärjestelmän lähtökohtien tulee olla niin selkeitä, että ulkopuolinen kykenee näkemään sen luotettavuuden ja toimijat kykenevät ymmärtämään omien valintojensa seuraukset rahoitukseen. Moni kysymys on suunnattu nuorille yhteishaun kautta tuleville opiskelijoille eikä kovin hyvin sovi aikuisten jo työelämässä olevien opiskelijoiden vastattavaksi. Selkokielisyyteen on panostettava, sillä kysymysten sanamuodot saattavat olla vaikeaselkoisia monille opiskelijoille.

Suomen opinto-ohjaajat ry pitää tärkeänä, että rahoitukseen vaikuttavat kysymykset ovat hyvin yksiselitteisiä. Tulkinnanvaraiset kysymykset saattavat antaa vastauksia, jotka saattavat vaikuttaa koulutuksen järjestäjän rahoitukseen. Esimerkiksi aloituskyselyn kysymyksessä ”Pääsin aloittamaan opintoni sopivassa aikataulussa”. Miten vastaaja tulkitsee ”sopivan aikataulun” (päivä, viikko, kuukausi tms.)? Esityksen mukaan palautetta kerättäisiin opintojen alussa ja lopussa. Saattaa kuitenkin olla, että kyselyiden vastausprosentin vuoksi rahoitus painottuu epäterveeksi. On luonnollista, että opiskelijat vaihtavat koulutusohjelmia opintojen alkutaipaleella. Koulutusalan valinta on prosessi ja se vaatii aikaa. Joskus oikeaa koulutusohjelmaa etsiessä voi joutua keskeyttämään opinnot useammankin kerran ennen kuin oma unelmakoulutusohjelma löytyy.

1. Riittävä rahoitus takaa laadun ja tehostaa läpäisyä

Suomen opinto-ohjaajat ry pitää tärkeänä, että rahoituksen laskentaperusteet kannustavat koulutuksen järjestäjiä panostamaan koulutuksen laatuun. Erityisesti opiskelijoiden ohjauksen näkökulmasta on ensiarvoisen tärkeää määrittää rahoituksen laskentaperusteet niin, että ne edesauttavat opiskelijoiden etenemistä opinnoissaan, eivätkä muodosta umpiperiä, jos opiskelija on valinnut ”väärin” ja haluaa vaihtaa koulutusohjelmaa. On myös tärkeää taata opiskelijoille riittävästi opinto-ohjausta sekä muita tukipalveluja opintojen aikana, jotta opiskelijat valmistuvat opinnoistaan ajallaan ja siirtyvät joustavasti työelämään ja jatko-opintoihin. Oikea-aikainen opinto-ohjaus tukee opiskelijoiden ammatillista kasvua. Jokaisella ammatillisen koulutuksen opiskelijalla tulee olla mahdollisuus päästä opinto-ohjaajan ohjaukseen opintojensa aikana ainakin kerran. Tällä hetkellä se ei ole mahdollisista, sillä opinto-ohjaajien opiskelijamäärät ovat 400-800 opiskelijaa per opinto-ohjaaja. Koulutuksen järjestäjän rahoitukseen ei myöskään saa vaikuttaa negatiivisesti valmistumisen jälkeinen mahdollinen asepalvelus.

Lainsäädännön uudistamisen tarkoituksena oli vähentää hallinnollista työtä ja siirtää resursseja opiskelijoiden ohjaukseen ja opetukseen. Haluamme tarjota opiskelijoillemme laatua ja rahoituksen tulee seurata vaadittavia toimenpiteitä. Kyseessä on merkittävä lisätehtävä, joka ei saa vaarantaa opiskelijoiden tukipalveluiden saatavuutta. Opiskelijapalautejärjestelmä otetaan käyttöön asetusluonnoksen mukaan käyttöön 1.7.2018. Asetuksen voimaantulon aikataulu on käytännön näkökulmasta liian kireä.

Armi Nurmi

Suomen opinto-ohjaajat ry

puheenjohtaja

armi.nurmi@salo.fi

puh. 044 0723220

Sirpa Puikkonen

Suomen opinto-ohjaajat ry

ammatillisen koulutuksen toimikunnan puheenjohtaja

[sirpa.puikkonen@gradia.fi](mailto:sirpa.puikkonen@gradia.fi)

**Näkökulmia ja muutosehdotuksia kyselyiden kysymyksiin**

ALOITUSKYSELY

Kysytään viimeistään yhden kuukauden kuluessa siitä, kun henkilökohtainen osaamisen kehittämissuunnitelma on laadittu.

*Kaikkiaan kysymyksiä on aika monta. Jaksaako opiskelija vastata näin moneen kysymykseen kunnolla?*

Aloitusvaihe

1.Pääsin aloittamaan opintoni minulle sopivassa aikataulussa

*Olisiko järkevää kysyä: Olin tietoinen opintojen aloitusajankohdasta tai pitäisikö jotenkin määritellä sopiva ajankohta?*

2. Sain oppilaitokselta, johon hain, riittävästi tietoa aloittamastani ammattialasta

3. Minut perehdytettiin riittävän hyvin opiskeluyhteisööni oppilaitoksessa tai työpaikalla

4. Sain riittävästi tietoa oppilaitoksen tarjoamista opiskeluuni liittyvistä palveluista

5. Sain riittävästi ohjausta omien opintojeni suunnitteluun

Henkilökohtainen osaamisen kehittämissuunnitelma (HOKS)

6. Aikaisemmat opintoni, työkokemukseni ja muu osaamiseni selvitettiin monipuolisesti. *Olisiko selvempi, jos kysyttäisiin ”… osaamiseni selvitettiin ja tunnustettiin osaksi suoritettavaa tutkintoa?*

7. Tähän vastaavat vain ne, joilla on tunnistettua alalle soveltuvaa osaamista: Miten hyvin alalle soveltuvat aikaisemmat opintoni, työkokemukseni tai muu osaamiseni otettiin huomioon HOKSia laadittaessa

8. Kanssani keskusteltiin opiskelun jälkeisistä tavoitteistani

9. Olen ohjatusti tutustunut opintoihini liittyviin tutkinnon perusteisiin

10. Voin vaikuttaa omien opintojeni tutkinnon osien valintaan. *Voiko aloitusvaiheessa jo kysyä tällaista / osaako vastaaja vastata? Olisiko hyvä olla valinnaisten opintojen valintaan? Pakolliset tutkinnon osat kuuluvat kaikille.*

11. Kanssani selvitettiin mahdollinen tarpeeni opiskeluvalmiuksia tukevaan tai muuhun erityisen tukeen. *Kanssani selvitettiin mahdollinen erityisen tuen tarpeeni. Erityisopetus.*

12. Kanssani selvitettiin mahdollisuuksia opiskella minulle sopivissa oppimisympäristöissä (opetustilat, työpaikat, verkko-oppimisympäristöt)

13. Sain riittävästi ohjausta HOKSin laatimiseen

14. Kanssani käytiin läpi se, miten osaamistani arvioidaan

Opiskeluilmapiiri

15. Koen opiskeluympäristöni ilmapiirin turvalliseksi

16. En ole havainnut enkä kokenut kiusaamista opiskeluyhteisössäni. *Mitä jos on havainnut / kokenut?*

17. Vuorovaikutus opettajien, työpaikkaohjaajien ja muun ohjaushenkilöstön kanssa on hyvää. *Aloitusvaiheessa tuskin on yhteishaun kautta tulleella opiskelijalla vielä kokemusta työpaikkaohjaajasta. Onko tarpeellista kysyä tällä tavalla tässä vaiheessa? Ketä tarkoitetaan ohjaushenkilöstöllä? Ketkä vastaaja mieltää ohjaushenkilöstöksi?*

Yleisarvio

18. Olen tyytyväinen opintojeni aloitusvaiheeseen kokonaisuutena

19. Suosittelisitko oppilaitosta (asteikko 0-10 NPS-indeksi)

PÄÄTTÖKYSELY

Kysytään viimeistään yhden kuukauden kuluessa siitä, kun henkilökohtaisen tavoitteen mukainen viimeinen suoritus on hyväksytty.

Henkilökohtainen osaamisen kehittämissuunnitelma (HOKS)

1. Opintoni etenivät joustavasti ja tarkoituksenmukaisesti. Henkilökohtainen osaamisen kehittämissuunnitelma (HOKS) *Voisiko tässä olla joitain esimerkkejä joustavuudesta? Verkko-opinnot, itsenäinen opiskelu, laajennettu työpaikalla tapahtuva oppiminen jne.*

2. Sain vaikuttaa omien opintojeni suunnitteluun

3. HOKSin toteutumista seurattiin opintojeni aikana

4. Osaamiseni, alalle soveltuva työkokemukseni ja muut opintoni selvitettiin opintojeni aikana ja tarvittaessa HOKSia päivitettiin niiden perusteella

5. Sain riittävästi uraohjausta ammatilliseen jatkosuunnitelmaani (liittyen työelämään tai jatko-opintoihin siirtymiseen). *Pitäisikö olla jatko-opintoihin hakeutumiseen?*

Osaamisen hankkiminen

6. Oppimisympäristöni ovat olleet tarkoituksenmukaisia (opetustilat, työpaikat, verkko-oppimisympäristöt); *Pitäisikö käyttää käsitteitä työpaikalla tapahtuvan oppimisen paikka, oppimisen ja opiskelun välineet?*

7. Olen tyytyväinen minulle tarjottuun mahdollisuuteen opiskella työpaikalla

8. Minua ohjanneet oppilaitoksen opettajat ja muu ohjaushenkilöstö olivat ammattitaitoisia

9. Minua ohjannut työpaikkaohjaaja tai työpaikkaohjaajat olivat ammattitaitoisia

10. Opettajien, työpaikkaohjaajien ja muun ohjaushenkilöstön keskinäinen yhteistyö opintojen toteutuksessa oli hyvää

11. Olen tyytyväinen saamaani ohjaukseen yleisesti. Kovin yleinen kysymys. *Mihin odotetaan oikeasti vastausta? Opettaja, opinto-ohjaaja, erityisopettaja, ryhmäohjaaja, muut?*

12. Opintoihini sisältyi itsenäistä opiskelua minulle sopiva määrä

13. Sain opintojeni etenemiseen minulle sopivaa tukea

14. Sain opintojani edistävää palautetta osaamiseni kehittymisestä

15. Olen tyytyväinen siihen, että minulle kerrottiin mahdollisuudesta mennä opiskelijavaihtoon ulkomaille

16. Sain opintojeni aikana valmiuksia toimia kestävän kehityksen mukaisesti ammattialallani

Näytöt

17. Minulla oli mahdollisuus suorittaa näyttö tai näytöt aidoissa työtehtävissä työpaikalla. *Olisiko aidot työtehtävät järkevä korvata kyseisen tutkinnon osaan liittyviä työtehtäviä työpaikalla?*

18. Osaamistani arvioitiin osaamisen arviointikriteerien mukaisesti

19. Minulla oli mahdollisuus osallistua näytön suunnitteluun

20. Arvioijani olivat ammattitaitoisia ja asiantuntevia

21. Olen tyytyväinen näyttöjen järjestelyihin kokonaisuutena

Opiskelijan hyvinvointi

22. Opiskelijahuoltopalvelut olivat tarvittaessa käytettävissäni (esimerkiksi psykologipalvelut, kuraattoripalvelut, opiskeluterveydenhuollon palvelut)

*Olisiko hyvä kysyä lisäksi tässä tai jossain muussa yhteydessä: Olen tyytyväinen saamaani opinto-ohjaukseen?*

23. Koen opiskeluympäristöni ilmapiirin turvalliseksi

24. Opiskelijoita kohdellaan tasa-arvoisesti ja yhdenvertaisesti

25. Minulla oli halutessani mahdollisuus vaikuttaa oppilaitoksen toiminnan kehittämiseen

Vaikuttavuus

26. Koulutus paransi valmiuksiani työelämässä olemiseen tai sinne siirtymiseen tai jatko-opintoihin pääsyyn (rahoituksen perusteena käytettävä kysymys). *Olisiko parempi… jatko-opintoihin hakeutumiseen ei pääsyyn?*

27. Koulutus antoi valmiuksia yrittäjyyteen (rahoituksen perusteena käytettävä kysymys). *Aika suuri kysymys suhteessa tutkinnon perusteiden yrittäjyysopintoihin.*

28. Uskon, että pystyn hyödyntämään koulutuksen aikana saamaani ammattitaitoa (rahoituksen perusteena käytettävä kysymys). *Pitäisikö täydentää esim. työelämässä sanalla?*

Yleisarvio

29. Olen tyytyväinen koulutukseen kokonaisuutena (rahoituksen perusteena käytettävä kysymys). *Mitä jos opiskelija kokee alan vääräksi, kokeeko silloin mitään tyytyväisyyttä?*

30. Suosittelisitko oppilaitosta (asteikko 0-10 NPS-indeksi)

TAUSTAKYSYMYKSET

Opiskelijalta kysyttävät taustakysymykset:

1. Ikä: jaotellaan ikäryhmittäin 19 tai alle; 20-24; 25-34; 35-44; 45-54; 55 tai yli

2. Äidinkieli: suomi - ruotsi - saame - viittomakieli – romani - muu

3. Sukupuoli: mies - nainen – muu/tuntematon

4. Hakeutumisväylä: yhteishaku - jatkuva haku

5. Koulutustausta (voi valita useamman):

Peruskoulu, keskikoulu tai vastaava

Lukio/ylioppilastutkinto

Ammatillinen tutkinto tai opistoasteen tutkinto

Ammattikorkeakoulututkinto

Yliopistotutkinto

Ulkomailla suoritettu tutkinto

Ei tutkintoa

Olen käynyt valmentavan koulutuksen ennen hakeutumista tähän koulutukseen

6. Päättökyselyssä: Oma arviosi tulevasta tilanteestasi koulutuksen jälkeen

Työssä toisen palveluksessa

Yrittäjä tai itsenäinen ammatinharjoittaja

Työtön

Opiskelija

Muu tilanne (esimerkiksi varusmies-/siviilipalveluksessa, vanhempainvapaalla, kuntoutuksessa tai muu syy)

7. Suoritan oppisopimuskoulutuksena koko tutkinnon tai tutkinnon osan/osia (kyllä/ei)

8. Suoritin koko tutkinnon (kyllä/ei) Jos vastaa ei: Suoritin \_\_\_ kpl tutkinnon osia

Taustajärjestelmistä tai vastaajatunnuksen luonnin yhteydessä ilmoitettavat tiedot, joita ei kysytä vastaajalta (\*:

9. Tutkinto + ala (ISCED 2016: ”koulutusala 2016”)

10. Koulutuksen järjestäjä + oppilaitos

\*) Tavoitteena on jatkossa saada mahdollisimman moni taustakysymyksen tieto suoraan taustajärjestelmistä, jolloin niitä ei tarvitse kysyä vastaajalta.